b'\n_START_ARTICLE_\nFestival nare\xc4\x8dnih popevk\n_START_PARAGRAPH_\nFestival nare\xc4\x8dnih popevk je slovenski glasbeni festival, kjer nastopajo\xc4\x8di prepevajo pesmi v razli\xc4\x8dnih slovenskih nare\xc4\x8djih._NEWLINE_Festival je bil prvi\xc4\x8d organiziran 17. aprila 1962 v Unionski dvorani v Mariboru v organizaciji \xc4\x8dasopisa Katedra pod imenom Katedra, festival mariborskih popevk. Namenjen je bil predvsem mariborskim in drugim lokalnim pevcem in glasbenim ustvarjalcem. Ker je bil predstavljen pred Slovensko popevko, velja za prvi in tako najstarej\xc5\xa1i glasbeni festival v Sloveniji in \xc4\x8detrtega v Jugoslaviji. Naslednja Katedra je bila organizirana leta 1965, tretja pa \xc5\xa1ele leta 1969, ko se je festival preimenoval v Veselo jesen. Organizatorji so upali, da bo Vesela jesen postala nekak\xc5\xa1na alternativa Slovenski popevki, vendar je kmalu postalo jasno, da z njeno priljubljenostjo ne more tekmovati. Potem ko so bile leta 1970 nekatere pesmi na festivalu zapete v nare\xc4\x8dju, je leta 1972 Vesela jesen pod idejnim vodstvom Bertija Rodo\xc5\xa1ka in Edvarda Holnthanerja postala festival popevk, petih v slovenskih nare\xc4\x8djih, in se tako diferencirala od Popevke. Do leta 1987 je festival potekal v organizaciji DGD Harmonija, po enoletnem premoru pa sta organizacijo prevzela Radio Maribor in agencija Ger\xc5\xbeina Videoton. Danes se festival imenuje Festival nare\xc4\x8dnih popevk, nad njim pa bdi RTV Slovenija._NEWLINE_Festival je vsa leta potekal v Mariboru (Unionska dvorana, Hala C, Ljudski vrt, dvorana Tabor od 1984 do 2001, SNG Maribor), razen 2003, ko so ga organizirali v studiu Televizije Slovenija v Ljubljani. Od leta 2004 znova poteka v Mariboru v Slovenskem narodnem gledali\xc5\xa1\xc4\x8du._NEWLINE_Prva zmagovalka je bila popevka Moja mala tiha sre\xc4\x8da v izvedbi Lidije Kodri\xc4\x8d in Nu\xc5\xa1e Franko.'